Fotograaf kry wêreldwyd erkenning vir sy foto | Netwerk24
Deur Tamsyn Jantjies 29 Junie 2020 06:02
Phillip de Lange, 'n gesoute fotograaf, ontvang internasionale erkenning vir een van sy foto's. Foto:
'n Lid van die Worcester-fotografieklub het vroeër die maand groot eer ontvang toe een van sy foto's internasionale erkenning gekry het.
Phillip de Lange (64) van Wolseley het al van kleins af in fotografie belang­gestel.
"My pa het destyds foto's geneem. Ek was as jong man veral geïnteresseerd in die ou kameras," sê hy.
Eers in die jare tagtig het hy sy eerste kamera gekry en vandag het hy meesterstatus in menige fotografieklub oor Suid-Afrika heen. Hy is ook 'n geakkrediteerde beoordelaar.
"Ek het staproetes begin doen en toe ek my kamera kry, het ek by 'n fotografieklub aangesluit en die liefde het net verder gegroei," vertel hy.
De Lange is ook deel van die bekende aanlyn platform, GuruShots. Dis ook op hierdie platform waar sy foto internasionale erkenning ontvang het. Die platform het miljarde lede en deelnemers laai daagliks hul foto's en stem vir ander se foto's. Daar word gereeld nuwe temas aan lede gegee en hulle moet dan 'n foto laai wat aan die tema voldoen.
"Ek het lanklaas die platform besoek totdat ek Donderdag 11 Junie op die webtuiste gaan kyk het. Ek was nogal geskok toe ek sien my foto van die strandmeer tussen Hermanus en Stanford het gewen," vertel hy.
Twee van sy foto's is al voorheen, deur middel van die GuruShots-webtuiste, in Spanje uitgestal.
Hierdie bekwame fotograaf het 'n passie vir fotografie en hy wil dit graag met die jong mense deel. Hy bied ook fotografieklasse aan waar hy sy kennis en 'n paar wenke deel.